CELEX: 
Language: mt
Date: 2021-07-08 00:00:00
Title: REGOLAMENT TA’ IMPLIMENTAZZJONI TAL-KUMMISSJONI (UE) .../... li jispeċifika d-dettalji tad-data statistika li għandha tiġi sottomessa mill-Istati Membri fir-rigward tal-kontrolli tal-prodotti li jidħlu fis-suq tal-Unjoni fir-rigward tas-sikurezza u l-konformità tal-prodotti

REGOLAMENT TA’ IMPLIMENTAZZJONI TAL-KUMMISSJONI (UE) .../...
            
            
               ta’ 8.7.2021
            
            
               li jispeċifika d-dettalji tad-data statistika li għandha tiġi sottomessa mill-Istati Membri fir-rigward tal-kontrolli tal-prodotti li jidħlu fis-suq tal-Unjoni fir-rigward tas-sikurezza u l-konformità tal-prodotti
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) 2019/1020 tal-Parlament Ewropew u tal-Kunsill tal-20 ta’ Ġunju 2019 dwar is-sorveljanza tas-suq u l-konformità tal-prodotti u li jemenda d-Direttiva 2004/42/KE u r-Regolamenti (KE) Nru 765/2008 u (UE) Nru 305/2011
                  1
               , u b’mod partikolari l-Artikolu  25(9) tiegħu,
            
            
               Billi:
            
            
               (1)L-Artikolu 25(6) tar-Regolament (UE) 2019/1020 jitlob lill-Istati Membri biex jissottomettu lill-Kummissjoni data statistika dettaljata li tkopri l-kontrolli mwettqa mill-awtoritajiet iddeżinjati skont l-Artikolu 25(1) ta’ dak ir-Regolament fir-rigward ta’ prodotti soġġetti għal-liġi tal-Unjoni li jidħlu fis-suq tal-Unjoni. B’mod partikolari, ir-Regolament (UE) 2019/1020 jitlob li d-data statistika għandha tkopri n-numru ta’ interventi fil-qasam ta’ kontrolli fuq it-tali prodotti fir-rigward tas-sikurezza u l-konformità tal-prodotti.
            
            
               (2)Huwa neċessarju li jiġu speċifikati d-dettalji ta’ din id-data statistika. 
            
            
               (3)Fejn intervent mill-awtoritajiet iddeżinjati skont l-Artikolu 25(1) tar-Regolament (UE) 2019/1020 irriżulta f’rekwiżit mill-awtoritajiet tas-sorveljanza tas-suq biex ma jirrilaxxawx prodott għaċ-ċirkolazzjoni libera skont l-Artikolu 28(1) u (2) ta’ dak ir-Regolament, jenħtieġ li d-data statistika dwar in-numru ta’ interventi tkun ikkomplementata minn informazzjoni aktar dettaljata dwar il-prodott ikkonċernat sabiex jinftiehmu aħjar il-kwistjonijiet u x-xejriet fis-sikurezza u l-konformità tal-prodott. Id-data statistika sottomessa tista’ tikkontribwixxi wkoll għat-titjib fil-ġestjoni tar-riskju.
            
            
               (4)Filwaqt li d-data statistika sottomessa lill-Kummissjoni dwar l-interventi fil-qasam tal-kontrolli jenħtieġ li tkopri l-kontrolli kollha dwar il-prodotti li jidħlu fis-suq tal-Unjoni, madankollu, jenħtieġ li tkopri biss dawk il-kontrolli fejn fil-fatt ikun seħħ intervent mill-awtoritajiet iddeżinjati. Għaldaqstant, jenħtieġ li d-data statistika ma tinkludix data dwar kontrolli li jitwettqu esklussivament permezz ta’ tekniki ta’ proċessar elettroniku tad-data. 
            
            
               (5)Il-miżuri previsti f’dan ir-Regolament huma skont l-opinjoni tal-Kumitat stabbilit bl-Artikolu 43 tar-Regolament (UE) 2019/1020, 
            
            
               ADOTTAT DAN IR-REGOLAMENT:
            
            
                
            
            
               Artikolu 1
            
            
               1.Id-data statistika li għandha tiġi sottomessa skont l-Artikolu 25(6) tar-Regolament (UE) 2019/1020 għandha tinkludi d-dettalji ta’ interventi li ġejjin fil-qasam tal-kontrolli fuq il-prodotti soġġetti għal-liġi tal-Unjoni fir-rigward tas-sikurezza u l-konformità tal-prodott: 
            
            
               (a)in-numru totali ta’ interventi;
            
            
               (b)in-numru totali ta’ interventi li rriżultaw għal sospensjoni tar-rilaxx għal ċirkolazzjoni libera skont l-Artikolu 26(1) tar-Regolament (UE) 2019/1020; 
            
         
         
            
               (c)għal kull intervent li jkun irriżulta jew f’rekwiżit mill-awtoritajiet rilevanti għal azzjonijiet speċifiċi li għandhom jitwettqu mill-operaturi ekonomiċi kkonċernati jew f’rekwiżit minn awtorità tas-sorveljanza tas-suq biex ma tirrilaxxax prodott għaċ-ċirkolazzjoni libera skont l-Artikolu 28(1) u (2) tar-Regolament (UE) 2019/1020: 
            
            
               (i)id-data ta’ meta d-dikjarazzjoni doganali ġiet aċċettata mill-awtoritajiet doganali;
            
            
               (ii)indikatur tat-tip ta’ dikjarazzjoni doganali fil-każ ta’ dikjarazzjoni doganali b’sett tad-data mnaqqas skont l-Artikoli 143a u 144 tar-Regolament Delegat tal-Kummissjoni (UE) 2015/2446
                  2
               ; 
            
            
               (iii)il-pajjiż tal-oriġini (element tad-data 16 08 000 000) jew, jekk mhux disponibbli, il-pajjiż tal-esportatur (subelement tad-data 13 01 018 020);
            
            
               (iv)il-kodiċi tas-subintestatura tas-Sistema Armonizzata (subelement tad-data 18 09 056 000);
            
            
               (v)fejn disponibbli, il-kodiċi tan-Nomenklatura Magħquda (subelement tad-data 18 09 057 000);
            
            
               (vi)l-unitajiet supplimentari (element tad-data 18 02 000 000) jew, jekk mhux disponibbli, il-massa netta (subelement tad-data 18 01 000 000);
            
            
               (vii)il-mezz tat-trasport fil-fruntiera (l-element tad-data 19 03 000 000);
            
            
               (viii)il-kategorija ewlenija tal-prodotti kkonċernati; 
            
            
               (ix)il-leġiżlazzjoni ewlenija miksura tal-Unjoni kif stabbilit mill-awtoritajiet tas-sorveljanza tas-suq; 
            
            
               (x)indikatur dwar jekk il-prodott jistax jiġi rilaxxat għaċ-ċirkolazjoni libera jekk l-operaturi ekonomiċi kkonċernati jlestu azzjonijiet speċifiċi kif mitlub mill-awtoritajiet relevanti. 
            
            
               2.Id-data msemmija fil-paragrafu 1 għandha tinkludi d-data dwar il-kontrolli kollha, filwaqt li teskludi l-kontrolli mwettqa esklussivament mit-tekniki ta’ proċessar elettroniku tad-data.
            
            
               3.Għall-finijiet tal-paragrafu 1, fejn dikjarazzjoni doganali tkopri prodotti li jaqgħu taħt żewġ punti jew aktar f’dik id-dikjarazzjoni doganali, l-intervent fuq kull wieħed mill-oġġetti għandu jiġi kkunsidrat bħala intervent separat. 
            
            
               4.Għall-finijiet tal-paragrafu 1, il-punt (c), il-punti (iii) sa (vii), ta’ dan l-Artikolu, id-data li għandha tiġi sottomessa għandha tkun l-informazzjoni disponibbli fid-dikjarazzjoni doganali skont l-element tad-data korrispondenti tal-Anness B tar-Regolament Delegat (UE) 2015/2446. Madankollu, fejn l-Istati Membri, f’konformità mal-Artikoli 2, 143a u 144 tar-Regolament Delegat (UE) 2015/2446 jew kwalunkwe regoli tranżizzjonali oħrajn stabbiliti f’dak ir-Regolament, japplikaw rekwiżiti differenti ta’ data għad-dikjarazzjoni doganali, id-data li għandha tiġi sottomessa għandha tkun l-informazzjoni ekwivalenti disponibbli fid-dikjarazzjoni doganali soġġetta għal dawk ir-rekwiżiti tad-data.
            
            
               Artikolu 2
            
            
               Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Għandu japplika mis-16 ta’ Lulju 2021. 
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 8.7.2021
            
            
               
                     Għall-Kummissjoni
               
            
         
         
            
               
                     Il-President
                     Ursula VON DER LEYEN
               
            
         
         
            
                  
                     (1)
                  
                        ĠU L 169, 25.6.2019, p. 1. 
               
               
                  
                     (2)
                  
                        Ir-Regolament Delegat tal-Kummissjoni (UE) 2015/2446 tat-28 ta’ Lulju 2015 li jissupplimenta r-Regolament (UE) Nru 952/2013 tal-Parlament Ewropew u tal-Kunsill fir-rigward ta’ regoli dettaljati li jikkonċernaw uħud mid-dispożizzjonijiet tal-Kodiċi Doganali tal-Unjoni (ĠU L 343, 29.12.2015, p.1).